
RAPORT COMUN
asupra  propunerii legislative privind sprijinul acordat de statul român pentru intabularea terenurilor agricole şi forestiere aflate în extravilanul localităţilor, restituite vechilor proprietari prin legile de retrocedare a proprietăţilor
În conformitate cu dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi au fost sesizate spre dezbatere în fond, cu propunerea legislativă privind sprijinul acordat de statul român pentru intabularea terenurilor agricole şi forestiere aflate în extravilanul localităţilor, restituite vechilor proprietari prin legile de retrocedare a proprietăţilor,  trimisă cu adresa nr. Pl-x 557 din 2 noiembrie 2009, înregistrată la Comisia pentru agricultură, silvicultură, industrie alimentară şi servicii specifice cu  nr.24/914/03.11.2009, respectiv la Comisia juridică sub nr. 31/1008 din 3 noiembrie 2009.
Potrivit prevederilor art. 75 alin.(1) din Constituţia României, republicată, şi ale art.92 alin. (9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 28 octombrie 2009. 
Consiliul Legislativ a avizat favorabil  propunerea legislativă, cu observaţii şi propuneri, conform avizului nr. 542 din 27 mai 2009.
Guvernul, prin punctul de vedere  transmis cu adresa nr. 2124 din 24 august 2009, nu  susţine adoptarea acestei iniţiative legislative.
Propunerea legislativă supusă dezbaterii are ca obiect de reglementare acordarea de către statul român a unui sprijin financiar pentru intabularea terenurilor agricole şi forestiere aflate în extravilanul localităţilor, restituite vechilor proprietari prin legi de retrocedare a proprietăţilor, ajutor ce constă în tichete valorice având valoarea de 500 lei, care să asigure acoperirea costurilor ocazionate de întocmirea documentaţiei şi contravaloarea serviciilor prestat de către geodezi .
În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei pentru agricultură, silvicultură, industrie alimentară şi servicii specifice au examinat propunerea legislativă în şedinţa din 6 octombrie 2010, iar membrii Comisiei juridice, de disciplină şi imunităţi au examinat propunerea legislativă în şedinţa din 27 mai 2010.
La dezbateri au fost prezenţi toţi cei 26 de deputaţi, membri ai Comisiei pentru agricultură iar la şedinţa Comisiei juridice, de disciplină şi imunităţi au participat 15 deputaţi din numărul total de 28 de membri.
La dezbateri a participat, în calitate de invitat, domnul Tanczos Barna  –secretar de stat în cadrul Ministerului Agriculturii şi Dezvoltării Rurale. 

În urma dezbaterilor, membrii Comisiei pentru agricultură, silvicultură, industrie alimentară şi servicii specifice au hotărât, în unanimitate de voturi (26 voturi pentru), iar membrii Comisiei juridice, de disciplină şi imunităţi cu majoritate (14 voturi pentru, un vot împotrivă şi o abţinere), să propună plenului Camerei Deputaţilor, spre dezbatere şi adoptare, raportul de respingere a propunerii legislative privind sprijinul acordat de statul român pentru intabularea terenurilor agricole şi forestiere aflate în extravilanul localităţilor, restituite vechilor proprietari prin legile de retrocedare a proprietăţilor, pentru următoarele motive: 
-   Materializarea soluţiei propuse în propunerea legislativă ar genera influenţe financiare asupra bugetului de stat, nerespectându-se prevederile art.138 alin.(5) din Constituţie;
- Accesarea fondurilor europene pentru categoriile de lucrări cuprinse în propunerea legislativă nu este eligibilă.
În raport cu obiectul şi conţinutul reglementării, propunerea legislativă face parte din categoria legilor ordinare.

